CELEX: 32021R1821
Language: da
Date: 2021-10-18 00:00:00
Title: Kommissionens gennemførelsesforordning (EU) 2021/1821 af 18. oktober 2021 om accept af en anmodning om behandling som ny eksporterende producent i forbindelse med de endelige antidumpingforanstaltninger, der blev indført på importen af bordservice og køkkenartikler af keramisk materiale med oprindelse i Folkerepublikken Kina, og om ændring af gennemførelsesforordning (EU) 2019/1198

19.10.2021   
               
               
                  DA
               
               
                  Den Europæiske Unions Tidende
               
               
                  L 369/5
               
            
         KOMMISSIONENS GENNEMFØRELSESFORORDNING (EU) 2021/1821
         af 18. oktober 2021
         om accept af en anmodning om behandling som ny eksporterende producent i forbindelse med de endelige antidumpingforanstaltninger, der blev indført på importen af bordservice og køkkenartikler af keramisk materiale med oprindelse i Folkerepublikken Kina, og om ændring af gennemførelsesforordning (EU) 2019/1198
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (»grundforordningen«) (1),
         under henvisning til Kommissionens gennemførelsesforordning (EU) 2019/1198 af 12. juli 2019 om indførelse af en endelig antidumpingtold på importen af bordservice og køkkenartikler af keramisk materiale med oprindelse i Folkerepublikken Kina (2), særlig artikel 2, og
         ud fra følgende betragtninger:
         A.   GÆLDENDE FORANSTALTNINGER
         
         
                     (1)
                  
                  
                     Den 13. maj 2013 indførte Rådet en endelig antidumpingtold på importen af bordservice og køkkenartikler af keramisk materiale (»den pågældende vare«) med oprindelse i Folkerepublikken Kina (»Kina«) ved Rådets gennemførelsesforordning (EU) nr. 412/2013 (»den oprindelige forordning«) (3).
                  
               
                     (2)
                  
                  
                     Efter en udløbsundersøgelse i henhold til grundforordningens artikel 11, stk. 2, forlængede Kommissionen den 12. juli 2019 foranstaltningerne i den oprindelige forordning i yderligere fem år ved Kommissionens gennemførelsesforordning (EU) 2019/1198.
                  
               
                     (3)
                  
                  
                     Efter en antiomgåelsesundersøgelse i henhold til artikel 13, stk. 3, i forordning (EU) 2016/1036 ændrede Kommissionen den 28. november 2019 forordning (EU) 2019/1198 ved Kommissionens gennemførelsesforordning (EU) 2019/2131 (4).
                  
               
                     (4)
                  
                  
                     I den oprindelige undersøgelse blev der anvendt stikprøveudtagning til at undersøge de eksporterende producenter i Kina i henhold til grundforordningens artikel 17.
                  
               
                     (5)
                  
                  
                     Kommissionen indførte individuelle antidumpingtoldsatser på mellem 13,1 % og 23,4 % (5) på importen af den pågældende vare for de stikprøveudtagne eksporterende producenter fra Kina. For de samarbejdsvillige eksporterende producenter, der ikke indgik i stikprøven, blev der fastsat en toldsats på 17,9 %. De samarbejdsvillige eksporterende producenter, der ikke indgik i stikprøven, er opført i bilag I til forordning (EU) 2019/1198 som ændret ved forordning (EU) 2019/2131. Der blev desuden indført en landsdækkende told på 36,1 % på den pågældende vare fra virksomheder i Kina, som enten ikke gav sig til kende eller ikke samarbejdede i forbindelse med undersøgelsen.
                  
               
                     (6)
                  
                  
                     I henhold til artikel 2 i forordning (EU) 2019/1198 kan Kommissionen ændre bilag I til nævnte forordning ved at tildele en ny eksporterende producent den toldsats, der finder anvendelse for de samarbejdsvillige virksomheder, der ikke indgik i stikprøven, dvs. den vejede gennemsnitlige toldsats på 17,9 %, hvis en ny eksporterende producent i Kina over for Kommissionen fremlægger tilstrækkelig dokumentation for:
                     
                                 a)
                              
                              
                                 at virksomheden ikke eksporterede den pågældende vare til Unionen i den undersøgelsesperiode, der blev lagt til grund for foranstaltningerne, dvs. fra den 1. januar 2011 til den 31. december 2011 (»den oprindelige undersøgelsesperiode«)
                              
                           
                                 b)
                              
                              
                                 at den ikke er forretningsmæssigt forbundet med en eksportør eller producent i Kina, som er omfattet af de antidumpingforanstaltninger, der blev indført ved forordning (EU) 2019/1198, og
                              
                           
                                 c)
                              
                              
                                 at den faktisk har eksporteret den pågældende vare til Unionen, eller har indgået en uigenkaldelig kontraktmæssig forpligtelse til at eksportere en betydelig mængde til Unionen efter udløbet af den oprindelige undersøgelsesperiode.
                              
                           
               B.   ANMODNING OM BEHANDLING SOM NY EKSPORTERENDE PRODUCENT
         
         
                     (7)
                  
                  
                     Virksomheden Liling Taichang Ceramics Co. Ltd. (»Taichang« eller »ansøgeren«) indgav en anmodning til Kommissionen om at blive indrømmet behandling som ny eksporterende producent og dermed være omfattet af toldsatsen på 17,9 % for de samarbejdsvillige virksomheder i Kina, der ikke indgik i stikprøven. Ansøgeren hævdede, at virksomheden opfyldte alle tre betingelser i artikel 2 i forordning (EU) 2019/1198.
                  
               
                     (8)
                  
                  
                     For at afgøre, om ansøgeren opfyldte betingelserne for at blive indrømmet behandling som ny eksporterende producent, jf. artikel 2 i forordning (EU) 2019/1198, sendte Kommissionen først et spørgeskema til ansøgeren med en anmodning om dokumentation for, at denne opfyldte betingelserne for behandling som ny eksporterende producent.
                  
               
                     (9)
                  
                  
                     Efter en analyse af besvarelsen af spørgeskemaet anmodede Kommissionen om yderligere oplysninger og dokumentation, hvilket blev fremsendt af ansøgeren.
                  
               
                     (10)
                  
                  
                     Kommissionen bestræbte sig på at efterprøve alle de oplysninger, som den anså for nødvendige med henblik på at fastslå, om ansøgeren opfylder betingelserne for at blive indrømmet behandling som ny eksporterende producent. Til dette formål analyserede Kommissionen den dokumentation, som ansøgeren havde fremlagt i sin spørgeskemabesvarelse, konsulterede forskellige onlinedatabaser, herunder Qichacha (6), og krydstjekkede virksomhedsoplysningerne med offentligt tilgængelige oplysninger på internettet. Sideløbende hermed underrettede Kommissionen også EU-erhvervsgrenen om ansøgerens anmodning og opfordrede den til at fremsætte eventuelle bemærkninger. EU-erhvervsgrenen fremsatte bemærkninger, som blev taget i betragtning.
                  
               C.   ANALYSE AF ANMODNINGEN
         
         
                     (11)
                  
                  
                     Med hensyn til betingelsen i artikel 2, litra a), i forordning (EU) 2019/1198, som forudsætter, at ansøgeren ikke har eksporteret den pågældende vare til Unionen i den undersøgelsesperiode, der ligger til grund for foranstaltningerne, fastslog Kommissionen, at ansøgeren ikke eksisterede som virksomhed på daværende tidspunkt. Taichangs vedtægter og virksomhedens erhvervslicens er fra marts 2016. Ansøgeren kunne derfor ikke have eksporteret den pågældende vare til Unionen i undersøgelsesperioden og opfylder dermed denne betingelse.
                  
               
                     (12)
                  
                  
                     Med hensyn til betingelsen i artikel 2, litra b), i forordning (EU) 2019/1198 som forudsætter, at ansøgeren ikke må være forretningsmæssigt forbundet med eksportører eller producenter, der er omfattet af de antidumpingforanstaltninger, der blev indført ved forordning (EU) 2019/1198, fastslog Kommissionen i løbet af undersøgelsen, at Taichang ikke er forretningsmæssigt forbundet med nogen af de eksporterende producenter i Kina, som er genstand for antidumpingforanstaltningerne. Ifølge Qichacha ejer Taichangs hovedaktionær, Zhou Jianxiang, ikke kapitalandele i nogen virksomhed, der beskæftiger sig med produktion, forarbejdning, salg eller køb af den pågældende vare, ud over Taichang. De resterende aktier ejes af den forretningsmæssigt forbundne virksomhed Liling Taichang Carton Factory (»Taichang Carton«), hvis eneste aktionær også er Zhou Jianxiang.
                  
               
                     (13)
                  
                  
                     Taichang Carton, der blev oprettet i januar 2014, dvs. efter den oprindelige undersøgelsesperiode, var involveret i forarbejdning af den pågældende vare for andre virksomheder indtil marts 2017. I marts 2017 overdrog Taichang Carton de relevante produktionsanlæg til ansøgeren som sit kapitalindskud som aktionær. Derefter indstillede Taichang Carton sin egen drift. Kommissionen har ikke konstateret noget afhængighedsforhold som defineret i Kommissionens gennemførelsesforordning (EU) 2015/2447 (7). Ansøgeren opfylder derfor denne betingelse.
                  
               
                     (14)
                  
                  
                     For så vidt angår betingelsen i artikel 2, litra c), i forordning (EU) 2019/1198, som forudsætter, at ansøgeren faktisk har eksporteret den pågældende vare til Unionen eller har indgået en uigenkaldelig kontraktmæssig forpligtelse om at eksportere en betydelig mængde til Unionen efter den oprindelige undersøgelsesperiode, fastslog Kommissionen, at ansøgeren eksporterede til Unionen i 2019 og 2020, dvs. efter den oprindelige undersøgelsesperiode. Ansøgeren fremsendte fakturaer, konnossementer og kvitteringer for betaling af tre ordrer afgivet af en virksomhed i Frankrig. Ansøgeren opfylder derfor denne betingelse.
                  
               
                     (15)
                  
                  
                     Ansøgeren opfylder således alle tre betingelser for at blive indrømmet behandling som ny eksporterende producent, jf. artikel 2 i forordning (EU) 2019/1198, og anmodningen bør derfor imødekommes. Ansøgeren bør således pålægges en antidumpingtold på 17,9 % for samarbejdsvillige virksomheder, der ikke indgik i stikprøven i den oprindelige undersøgelse.
                  
               D.   FREMLÆGGELSE AF OPLYSNINGER
         
         
                     (16)
                  
                  
                     Ansøgeren og EU-erhvervsgrenen blev underrettet om de væsentligste kendsgerninger og betragtninger, på grundlag af hvilke det blev anset for hensigtsmæssigt at tildele den antidumpingtoldsats, der finder anvendelse for de samarbejdsvillige virksomheder, der ikke indgik i stikprøven i den oprindelige undersøgelse, til Liling Taichang Ceramics Co., Ltd.
                  
               
                     (17)
                  
                  
                     Parterne fik mulighed for at fremsætte bemærkninger. Der indkom ingen bemærkninger.
                  
               
                     (18)
                  
                  
                     Denne forordning er i overensstemmelse med udtalelse fra det udvalg, der er nedsat ved artikel 15, stk. 1, i forordning (EU) 2016/1036 —
                  
               VEDTAGET DENNE FORORDNING:
         
            Artikel 1
            Følgende virksomhed tilføjes i bilag I til forordning (EU) 2019/1198, som indeholder en liste over samarbejdsvillige virksomheder, der ikke indgik i stikprøven:
            
                        Virksomhed
                     
                     
                        Taric-tillægskode
                     
                  
                        Liling Taichang Ceramics Co., Ltd.
                     
                     
                        C685
                     
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. oktober 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 176 af 30.6.2016, s. 21.
         
            (2)  EUT L 189 af 15.7.2019, s. 8.
         
            (3)  EUT L 131 af 15.5.2013, s. 1.
         
            (4)  EUT L 321 af 12.12.2019, s. 139.
         
            (5)  Efter vedtagelsen af forordning (EU) 2019/2131 ligger de individuelle satser på mellem 13,1 % og 18,3 %.
         
            (6)  Qichacha er en privat, profitorienteret kinesiskejet database, der leverer forretningsdata, kreditoplysninger og analyser vedrørende private og offentlige virksomheder i Kina til forbrugere/fagfolk.
         
            (7)  Artikel 127 i Kommissionens gennemførelsesforordning (EU) 2015/2447 (EUT L 343 af 29.12.2015, s. 558) (EU-toldkodeksen) fastsætter, at to personer betragtes som værende indbyrdes afhængige, hvis en af følgende betingelser er opfyldt: a) den ene er medlem af direktionen eller bestyrelsen for den andens virksomhed eller omvendt b) de anses juridisk set for interessenter eller kompagnoner c) de er arbejdsgiver og arbejdstager d) en tredjemand besidder, kontrollerer eller råder direkte eller indirekte over 5 % eller derover af deres aktier eller anparter med stemmeret e) den ene af dem kontrollerer direkte eller indirekte den anden part f) de kontrolleres begge direkte eller indirekte af en tredjemand g) de kontrollerer tilsammen direkte eller indirekte en tredjemand h) de er medlem af samme familie. Personer, som forretningsmæssigt er forbundet ved, at den ene er eneagent eller eneforhandler eller enekoncessionshaver for den anden uanset den benyttede betegnelse, anses kun for at være indbyrdes afhængige, hvis de opfylder et af de i forrige punktum anførte kriterier.